पंजाब दे मदानें च बोली जाने आली पंजाबी भाशा कोला ए डोगरी-प्हाड़ी भाशा बिल्कुल बक्खरी ऐ। इयां गै ए भाशा कश्मीरी ते (लद्दाख प्रदेश दी) बोधी कोला बी बिल्कुल बक्खरी ऐ। ए डोगरी-प्हाड़ी पूर्व पासै गढ़वाली, ते उस प्हाड़ी लाके दियें दुइयें बोलियें कन्ने खल्त-म-त होई जन्दी ऐ। नौमीं ते दसमीं सदियें दे टाकरी लिपी दे किज शिला-लेखें कोला पता लगदा ऐ जे उस समें च बी शिवालक दे इस लाके च ए भाशा बड़ी दूरें-पारें तंगर बोली जन्दी ही। इक शिलालेख सूबा जम्मू दे रामवन लाके चा मिलेआ ऐ ते दूआ चम्बे दे भूरीसिंह म्युज़ियम च सुरक्षित ऐ। इनें दौनें कोला सेई होन्दा ऐ जे डोगरी-प्हाड़ी भाशा गी उस प्राचीन समय च बी खासा गौरवपूर्णा स्थान प्राप्त हा। मुसलमान हाकमी दे युगै च फारसी प्रधान होई गेई, जिसने बल्लें-बल्लें सरकारी लिखत-पढ़तै च डोगरी दा थार लेई लेआ। पर ए गल्ल खासी महत्तव रखदी ऐ जे अज्ज बी इस लाके च दुकानदार-बपारी लोक अपना बेई-खाता टाकरी लिपि च लिखी जाने आली डोगरी भाशा च रखदे आवै करदे न। स्हाड़ी रियास्ती च महा. गुलाबसिंह ते महा. रणवीरसिंह दे राजै च डोगरी सरकारी कम्में आस्तै बी बरतोन्दी ही।